
	Министерство на околната среда и водите

ОБОСНОВКА

КЪМ ПРЕДЛОЖЕНИЕ ЗА ПРЕКАТЕГОРИЗАЦИЯ НА ПРИРОДНА ЗАБЕЛЕЖИТЕЛНОСТ (ПЗ) „НАХОДИЩЕ НА ТИС В М. ЕЛЕНСКА ГЛАВА“ В ЗАЩИТЕНА МЕСТНОСТ И УВЕЛИЧАВАНЕ НА ПЛОЩТА Ѝ

Предложението за прекатегоризация на природна забележителност „Находище на тис в м. Еленска глава“ в землището на с. Боров дол, община Твърдица, област Сливен в защитена местност и увеличаване на площта ѝ е внесено от Асоциация на парковете в България, с което Министерство на околната среда и водите е стартирало процедура по реда на Глава трета от Закона за защитените територии (ЗЗТ).
Природна забележителност „Находище на тис в м. Еленска глава“ е обявена със Заповед № 425/18.05.1987 г. на председателя на Комитета за опазване на природната среда при Министерски съвет (ДВ, бр. 45/1985 г.) с цел опазване на находище на тис.
Природната забележителност отговаря на характеристиките на категорията „защитена местност“, съгласно чл. 33, ал. 1 от ЗЗТ, както и на целите за управление съгласно чл. 33, ал. 2 на горния закон, включително и предложеното увеличение на площта.
С цел осигуряване на по-подходяща категория на защита съобразно предмета на опазване е целесъобразно природна забележителност „Находище на тис в м. Еленска глава“ за землището на с. Боров дол, община Твърдица, област Сливен да се прекатегоризира в защитена местност със същото наименование 
Към настоящия момент границите на природната забележителност включват само част от находището на тис, като много от дърветата остават извън границата на защитената територия, което е основен мотив за увеличение на площта на защитената територия. Вида има стабилна и многочислена популация. Има многобройни групи от тис, включващи екземпляри от различни възрастови категории, включително и голям брой млади растения, което свидетелства за стабилността на популацията и за това че условията на средата са подходящи за виреене. 
Понастоящем ПЗ „Находище на тис в м. Еленска глава“ включва имот с идентификатор 05551.113.5 съгласно Кадастралната карта и регистри (КККР) за землището на с. Боров дол, община Твърдица, област Сливен с вид собственост „Държавна публична“, вид територия „Горска“, НТП „Друг вид дървопроизводителна гора“ и площ 39,997 дка. 
С цел опазването на голям брой дървета от вида обикновен тис (Taxus baccata) от различни възрастови категории, включително и голям брой млади растения, намиращи се извън съществуващата защитена територия и свидетелстващи за стабилността на популацията на вида е стартирана процедура за увеличаване на площта на защитената територия.
Увеличението на площта ще допринесе и за опазване на съпътстващи тиса видове като копитник (Asarum europaeum), други защитени и застрашени ендемични видове като фривалдскиева микромерия (Micromeria frivaldszkyana), както и забележително общо разнообразие от дървесни видове, като: обикновен бук (Fagus sylvatica), остролистен явор (Acer platanoides), планински явор (Acer pseudoplatanus), монпелийски явор (Acer monspessulanum), балкански явор (Acer heldreichii), каменен дъб (Quercus petraea), дървовиден лешник (Corylus colurna), дребнолистна липа (Tilia cordata), мъждрян (Fraxinus ornus), обикновен ясен (Fraxinus excelsior), бяла ела (Abies alba), планински бряст (Ulmus glabra), обикновен воден габър (Ostrya carpinifolia), обикновен габър (Carpinus betulus), брекина (Sorbus torminalis), планинска офика (Sorbus aucuparia), бяла офика (Sorbus aria), трепетлика (Populus tremula), дива череша (Prunus avium), козя върба (Salix caprea), сребриста върба (Salix elaeagnos), бяла върба (Salix alba), пурпурна върба (Salix purpurea), бяла бреза (Betula pendula), черен бор (Pinus nigra), обикновен смърч (Picea abies); храстовидни видове, като: бодливо френско грозде (Ribes uva-crispa) и голямото изобилие на Мъхнат нокът (Lonicera xylosteum), обикновена хвойна (Juniperus communis) и тревисти видове: широколистен дремник (Epipactis helleborine), едногодишната лопатка (Lunaria rediviva), мартигон (Lilium martagon), див чесън/мечи лук (Allium ursinum), жълт чесън (Allium flavum), езиковиден асплений (Asplenium scolopendrium), многогодишен пролез (Mercurialis perennis) и други се предлага увеличаване на площта на защитената територия с 1223,364 дка,  посредством включването на части от поземлени имоти с идентификатори: 05551.113.6 (с площ от 380,334 дка), 05551.114.1 (с площ 832,199 дка), 05551.114.2 (с площ 22,548 дка), 05551.113.839 (с площ 0,952 дка) съгласно Кадастралната карта и кадастралните регистри (КККР) за землището на с. Боров дол, община Твърдица, област Сливен.
Общата площ на защитената територия след увеличението на площта ще възлезе на 1263,358 дка. 
Предложеното увеличение на площта попада в границите на защитена зона BG0000211 „Твърдишка планина“, обявена със Заповед № РД - 326 от 31.03.2021г. на министъра на околната среда и водите (ДВ,бр.52 от 22.06.2021г.) съгласно Директива 92/43/ЕИО за опазване на природните местообитания и на дивата флора и фауна. 

